‘Liberty Fighters’ teleurgesteld oor staat wil appelleer(Argieffoto: Riaan Cronje) Die Liberty Fighters Network (LFN) wat vandeesweek ŉ oorwinning in die hooggeregshof behaal het toe regter Norman Davis bevind het die regering se afsonderingsregulasies vir risikovlak 3 en vlak 4 is ongeldig en ongrondwetlik, het hul teleurstelling te kenne gegee met die regering se besluit om teen die uitspraak te appelleer. Reyno de Beer, president van dié netwerk, sê hulle het teen gisteraand nog geen kennis van die voorneme om te appelleer ontvang nie. Jackson Mthembu, minister in die presidensie, het Donderdag gesê die besluit om te appelleer is tydens ŉ spesiale kabinetsvergadering geneem. “LFN is gereed om enige poging tot appèl deur die regering teen te staan en sal dié uitdagings as verteenwoordigers van die land aanvaar,” het De Beer laat Donderdagaand gesê. Volgens hom is die organisasie verstom deur die boodskappe van dank wat hy nie net uit Suid-Afrika ontvang het nie, maar ook uit die res van die vasteland en selfs die VSA. De Beer sê die netwerk het ŉ nie-amptelike rol as afgevaardigde van die mense van die land aanvaar terwyl al die politieke partye in die parlement hulle afsonderingsteun vir ŉ duidelik gedisoriënteerde regering gegee het. “Pleks daarvan om die regulasies in ooreenstemming met die Grondwet te bring en die voortslepende misbruik van menseregte stop te sit, het die regering op ŉ vreemde roete van teenstand besluit,” het De Beer gesê. Die VF Plus het intussen ook gesê hy het ŉ probleem met die kabinet se besluit om die ramptoestand tot middel volgende maand te verleng omdat die parlement nie insae in dié besluit gehad het nie. ŉ Ramptoestand kan vir drie maande verklaar word, waarna dit op ŉ maand-tot-maand-grondslag deur die betrokke minister – in dié geval Nkosazana Dlamini-Zuma, minister van samewerkende regering en tradisionele sake – verleng kan word. “In die geval van ŉ nasionale noodtoestand bepaal die Grondwet dat die president die parlement moet toestemming vra om die tydperk na 21 dae verder te verleng. Die regering kan nou, ingevolge die nasionale ramptoestand, doen wat hy wil sonder parlementêre oorsig,” het dr. Pieter Groenewald, VF Plus-leier, gesê. “Dit is vir die VF Plus onaanvaarbaar en vorm tewens deel van die party se huidige hofgeding om die inperking ongrondwetlik te laat verklaar.” Groenewald het gesê die Rampbestuurswet stel geen verantwoordebaarheid van die betrokke minister voor die parlement nie en die parlement kan daarom nie ŉ oorsigrol speel oor die besluite wat sy neem nie. Hy het gesê dit is ook vir die party teleurstellend dat die regering besluit het om appèl aan te teken in die LFN-saak. “ŉ Verantwoordelike regering sou eerder sy trots in sy sak gesteek het en die 14 dae soos deur die hof bepaal, gebruik het om die betrokke regulasies in ooreenstemming met die uitspraak te bring.” Volgens Groenewald is dit nie in die belang van die land of sy inwoners dat alle mag en besluitneming by die ANC en sy ministers lê nie.